作者：刘辰翁
词牌/韵律：沁园春

paragraphs: 成佛生天，自是两途，任祖生先。
看二三大老，依稀吾榜，几多新进，小少齐年。
紫陌相逢，青山独往，倚杖鹤鸣听布泉。
百年里，但儿时难得，老后依然。
吾牛已不耕田。
更雨滑泥深自在鞭。
叹十年波浪，悠悠何补，三生石上，种种无缘。
白发来呵，朱颜去也，一曲狂歌落酒边。
谁似我，似官奴出籍，散圣安禅。